
Az agy aktivizációja figyelmi tesztek közben kézilabda játékvezetőknél közeli infravörös spektroszkópiával

A játékvezetés nagy szerepet tölt be a kézilabdában. A mérkőzés vezetőinek megfelelő mentális, érzelmi és fizikai állapotban kell lenniük, hogy maximális teljesítményt nyújtsanak. A jelenleg fő figyelmet kapó szabályismeret és állóképesség csak a koncentráció fenntartásának segítségével tud érvényesülni a pályán. A vizsgálat során két figyelmi teszttel vizsgáltunk játékvezetőket: Letter Cancellation (LC), Sustained Attention to Response Test (SART), amelyek közül az előbbi a szabálykövetést, utóbbi a kitartó figyelmet vizsgálja.
A kutatás a két figyelmi teszt kézilabda játékvezetők kiválasztásában történő alkalmazásának lehetőségét és a két teszt alatt mért élettani paraméterek közötti eltéréseket vizsgálta.
A felmérésben résztvevő 9 fő kézilabda játékvezetői alapvizsgával rendelkezett (n=5 férfi, n=4 nő; átlagéletkoruk: 17±2,7 év; játékvezetői tapasztalatok megoszlása: 2,56±2,01 szezon).
A teszteket egymást követően 10 perc pihenővel végezték el a vizsgált személyek, előbb az LC-t, utóbb a SART-ot. A tesztek teljesítése Inquisit Lab 6 (Millisecond Software, LLC) programban történt. A feladatok után szubjektív értékelés alá vetették a saját teljesítményüket 1-5-ig terjedő skálán (1-es a nagyon rosszul, 5-ös hibátlanul sikerült). A figyelmi vizsgálatok alatt az alábbi élettani változók kerültek mérésre: pulzusszám (Garmin), bal felkar szöveti hemoglobin szaturációja (HUMON HEX), homloklebenyen keresztül mért agyi oxihemoglobin (O2Hb), dezoxihemoglobin (HHb) változás, agyi hemoglobin szaturáció (HbO2%) változás (Niro-200). Az adatkimentés Microsoft Excel, a statisztikai elemzés SPSS programokban történt. Az összehasonlításra párosított Wilcoxon próbát alkalmaztunk.
Eltérést mutatott a két teszt a hibák előfordulásának gyakoriságában (LC: 1,3% vs. SART: 6,0%), illetve a szubjektív értékelésben (LC: 3,9 vs. SART: 2,6). A perifériás élettani mutatók nem jeleztek változást a két teszt összehasonlításában (p>0,05). A SART teszt során a bal és jobb oldalon mért HbO2% változásban és a bal oldali O2Hb és HHb változásban volt szignifikáns eltérés. Az előbbi nagyobb mértékben nőtt, utóbbi nagyobb mértékben csökkent az LC teszthez képest (p<0,05).
A tesztek mindegyike alkalmas lehet kézilabda játékvezetők kiválasztására, a SART teszt impulzívabb jellegéből adódóan nagyobb eltéréseket idéz elő az agyban mért élettani változásokban az LC tesztnél, így jobban alkalmas a személyek differenciálására.



